Diari Oficial de la Generalitat Valenciana


Sumari del DOGV 8037, del 11-05-2017 (2017/3931)

Informació pública de l'avantprojecte de la Llei de patrimoni cultural i museus de la Comunitat Valenciana.
-----------------------------------------------------------------------------------------------------------

### Dades del document

Número de DOGV
:   8037

Data del DOGV
:   11-05-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/3931


Data del document
:   05-05-2017

Organisme emissor
:   Conselleria d'Educació, Investigació, Cultura i Esport

Tipus de document
:   Anunci

Descriptors 

:   * Conselleria d'Educació, Investigació, Cultura i Esport
    * cooperació administrativa

Informació pública de l'avantprojecte de la Llei de patrimoni cultural i museus de la Comunitat Valenciana. [2017/3931]  
De conformitat amb el que preveu l'article 133 de la Llei 39/2015, d'1 d'octubre, del procediment administratiu comú de les administracions públiques, amb l'objectiu de millorar la participació dels ciutadans en el procediment d'elaboració de normes, amb caràcter previ a l'elaboració del projecte de reglament, se substanciarà una consulta pública a través del portal web de l'Administració competent, en la qual es demanarà l'opinió dels subjectes i de les organitzacions més representatives potencialment afectats per la futura norma sobre:  
  
a) Els problemes que es pretenen solucionar amb la iniciativa.  
b) La necessitat i oportunitat de la seua aprovació.  
c) Els objectius de la norma.  
d) Les possibles solucions alternatives reguladores i no reguladores.  
En compliment de l'anterior, els ciutadans, organitzacions i associacions que així ho consideren, poden fer arribar les seues opinions sobre els aspectes plantejats en el termini de 20 dies naturals.  
  
A) Problemes que es pretenen solucionar amb la iniciativa  
- Potenciar l'ús sostenible i productiu de patrimoni cultural.  
- Agilitzar el règim d'autorització en àmbits culturalment tutelats.  
  
- Integrar els informes els estudis d'avaluació ambiental als nous requisits legals.  
- Simplificar i coordinar les relacions entre el planejament urbanístic i territorial i el patrimonial (la terminologia, els tipus de catàlegs i els formats de fitxes de la LOTUP no coincideixen amb els de la Llei 4/1998).  
- Introduir les figures dels plans directors d'Ús i Gestió dels Béns immobles d'Interés Cultural.  
- Remarcar l'autonomia de la CV respecte a l'Estat en relació al nostre patrimoni cultural (descentralització).  
- Establir legalment mecanismes ambiciosos de participació en la gestió del patrimoni cultural.  
- Crear un títol específic per al patrimoni etnològic i immaterial.  
  
- Actualitzar, millorar i reduir el règim sancionador.  
- Revisar la definició i les funcions dels museus i col·leccions museogràfiques de la CV.  
- Incloure l'obligatorietat d'elaborar un «pla museològic».  
- Crear la figura del Registre de Museus i Col·leccions Museogràfiques del Sistema Valencià de Museus.  
- Incloure entre la documentació requerida per al tractament/intervenció en béns mobles l'obligació de presentar una memòria del procés d'intervenció i de preservació d'aquests.  
- Detallar les condicions tècniques per al trasllat i depòsit temporal de béns mobles.  
- Fixar les condicions per a la reproducció de béns mobles, sempre que supose la manipulació d'aquests.  
  
B) Necessitat i oportunitat de la seua aprovació  
La Llei 4/1998, de patrimoni cultural valencià i les seues posteriors modificacions resulta, en l'actualitat, un instrument legal insuficient a l'hora d'abordar les competències que té la Generalitat Valenciana, quant a conservació i enriquiment del patrimoni cultural. I, en concret, en matèria de museus i col·leccions museogràfiques, l'articulat es manifesta incomplet i parcial per a dur a terme una adequada protecció dels seus fons. L'evolució i l'aparició de noves figures en el patrimoni cultural, l'experiència en la gestió d'aquest, i el coneixement en l'aplicació durant més de 25 anys d'aquesta llei, fan necessari abordar d'aquesta manera la tramitació d'aquest avantprojecte de llei.  
  
Addicionalment, certs preceptes de la llei han sigut adaptats en diverses ocasions pel que fa a successives decisions judicials, especialment en matèria de rehabilitació. La conflictivitat esmentada apunta a la necessitat d'una reflexió sobre la conveniència de les opcions legislatives seguides fins a la data.  
  
C) Objectius de la norma  
- Incorporar regulació que solucione els problemes assenyalats en l'apartat a.  
- Crear una norma que continga una regulació específica i suficient per als museus i col·leccions museogràfiques.  
Refondre en un sol text les modificacions que ha patit la Llei de patrimoni cultural valencià des de 1998.  
- Simplificar la norma i l'estructura dels seus preceptes, a fi de facilitar la seua llegibilitat i la correcta aplicació d'aquesta per tots els operadors jurídics, ja que en el text actualment en vigor hi ha articles de fins a 31 subapartats.  
- Incorporar matèries que no estan reflectides en la Llei de 1998, a conseqüència de les posteriors modificacions legislatives, com per exemple la memòria democràtica, el patrimoni etnològic, el patrimoni immaterial, el patrimoni industrial.  
- Aplicar al procés i a la nova norma resultant els principis de bona regulació continguts en les normes bàsiques actuals que emmarquen els processos de reforma legislativa.  
  
D) Possibles solucions alternatives reguladores i no reguladores  
Els treballs previs entorn de la reforma del marc normatiu en matèria de patrimoni cultural valencià han identificat diverses opcions reguladores d'alternatives a la iniciació dels tràmits conduents a l'aprovació d'un projecte de llei per a la seua ulterior remissió a Les Corts, però s'han estimat menys convenients que la iniciació d'aquest procés:  
  
- Hi ha la possibilitat de realitzar un text refós de la llei de patrimoni cultural, però la rellevància de les transformacions i millores que s'estimen necessàries aconsellen la iniciació d'un procés de reforma completa del marc jurídic.  
- S'estima que el mer desplegament reglamentari és insuficient per a introduir totes les novetats i desenvolupaments necessaris, màximament quan es pretén aconseguir un marc jurídic que delimite de forma precisa les possibilitats d'acció en la matèria per part de l'Administració autonòmica valenciana.  
- Així mateix, es considera idònia l'opció per a una nova norma en la mesura que en tot cas cal redactar una norma amb rang legal en matèria de museus més completa, ja que la llei actual, en el seu títol IV referent a museus i col·leccions museogràfiques, no recull els instruments legals necessaris per a la creació i gestió d'aquests ni dels fons que alberguen.  
- Finalment, la no-regulació d'aquestes qüestions, una vegada detectades les carències que s'indiquen en l'apartat a, s'estima com a una mala opció que diferiria la solució dels problemes en qüestió i dificultaria l'acció pública en defensa del patrimoni cultural valencià.  
   
València, 5 de maig de 2017.- La directora general de Cultura i Patrimoni: Carmen Amoraga Toledo.